
               Nr.23/143/2006
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra proiectului de Lege pentru aderarea Guvernului României la Convenţia privind Organizaţia Hidrografică Internaţională, adoptată la Monaco la 3 mai 1967 şi intrată în vigoare la 22 septembrie 1970 (P.L.x 573/2006).


Prin obiectul de reglementare şi conţinutul său, proiectul de lege face parte din categoria legilor ordinare.
PREŞEDINTE,

Dan Ioan Popescu

                   Nr.23/143/2006

RAPORT

asupra proiectului de Lege pentru aderarea Guvernului României la Convenţia privind Organizaţia Hidrografică Internaţională, adoptată la Monaco la 3 mai 1967 şi intrată în vigoare la 22 septembrie 1970



În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L.X 573 din 29 iunie 2006, pentru dezbatere în fond, cu proiectul de Lege pentru aderarea Guvernului României la Convenţia privind Organizaţia Hidrografică Internaţională, adoptată la Monaco la 3 mai 1967 şi intrată în vigoare la 22 septembrie 1970.


Organizaţia Hidrografică Internaţională, cu sediul la Monaco, a fost înfiinţată în anul 1970 cu scopul de a continua pe o bază guvernamentală activitatea Biroului Hidrografic Internaţional, înfiinţat în anul 1921, pentru a contribui la realizarea unei navigaţii simple şi mai sigure prin perfecţionarea hărţilor şi documentelor nautice.



Obiectul prezentului proiect de lege constă în aderarea României la Convenţia privind Organizaţia Hidrografică Internaţională, adoptată la Monaco, la 3 mai 1967. Participarea la Convenţie pentru statele care n-au semnat-o la timpul respectiv (1967), se poate face prin aderare, în conformitate cu art.XX al acesteia.


Proiectul de lege a fost avizat favorabil de Consiliul Legislativ, cu nr.734 din 23 mai 2006, cu observaţii şi propuneri privind norme de tehnică legislativă, care au fost preluate în text.



Proiectul de lege a fost examinat în şedinţa comisiei din data de 30 august 2006.



La lucrări au fost prezenţi 22 de deputaţi din totalul de 23 de deputaţi membri ai comisiei.



În urma dezbaterilor, membrii comisiei au hotărât să propună plenului Camerei Deputaţilor adoptarea proiectului de lege în forma propusă de Guvern.



Prin obiectul de reglementare şi conţinutul său, proiectul de lege face parte din categoria legilor ordinare.



Potrivit prevederilor Constituţiei României, republicată, Camera decizională pentru acest proiect de lege este Senatul.

                   PREŞEDINTE,                                            SECRETAR,
                Dan Ioan Popescu                                          Aurelia Vasile
Expert,

Isabela Robe

